《题水石古松图》
明代·唐文凤

高松未化龙，僵立古涧旁。飞泉落天外，悬流千丈强。

势来苍石峡，六月洒雪霜。滔滔朝宗意，入海潴汪洋。

嗤彼采药儿，一苇何由航。曷若长在山，触石锵琳琅。

犹疑水乐洞，常居白云乡。谁人胸次阔，点染归毫芒。

浅波饥鹤立，渟渊蛰蛟藏。潇潇杂风雨，灵根茯苓香。

我欲问群仙，乞我辟谷方。大材当爱护，留待作栋梁。

作者简介：徽州府歙县人，字子仪，号梦鹤。唐桂芳子。父子俱以文学擅名。永乐中，以荐授兴国县知县，著有政绩。改赵王府纪善。卒年八十有六。有《梧冈集》。